albert ende isabel clara eugenia infante r$
allen den genen die dese onse opene brieven sullen sien oft hooren
lesen saluyt, doen te wetene dat wij ontfangen hebben die
oytmoedige supplicatie van robert de melander geboren
poirter deser onser stadt van brussele ende tapissier
van sijnen ambachte, inhoudende hoe dat hij in onsen rade
geordineert in brabant requeste gepresenteert heeft ten
eijnde van abolitie van eenen slach die hij aen pasquier
de neeker dienaer des heeren amptmans deser onser
voors. stadt brussel heeft gegeven, waerop den ampt
man der selver onser stadt in sijn advijs gehoort sijnde
es geattoincteert nihil, ende heeft den verthoonder
t'sedert soo vele gedaen dat hij metten voors. dienaer
heeft geaccordeert ende gecompenseert, voor soo
vele hij hem soude mogen geoffenceert ofte te cort
gedaen naer vuytwijsen vanden instrumente
daervan zijnde, welcken aengemerckt ende dat al
eest soo dat den voorscrevenen amptman den
verthoonder pretendeert in rechte te trecken, nochthans
het subiect daervan onder correctie behoort comen
te cesseren midts redenen voorseyt, dat oijck den
verthoonder tgene voors. is heeft gecommitteert
vuyt eene haesticheyt, gecauseert bij philips opde
bosch wyntavernier binnen deser onser stadt, die
den verthoonder corts te vorens wat onredelijck hadde
getracteert, gelijck daervan wel soude blijcken indijen
noot waeren, behalvens oijck dat den verthoonder
nyet en heeft gemeynt den voors. pasquier de
neckere t'offenceeren inde qualiteijt als dienaer
ofte exploict doender, des den voors. verthoonder
oidt is presenterende, sulcx datmen onder correcti$
nijet en can seggen dat hij eenige resistentie oft
outtragie aende justitie soude hebben gedaen
gelijck hij oijck nijet en is gewoon aen ijemandt
anders te doen, als wesende den verthoonder
sonder vantise van stillen comportemente
gelijck oijck wel blijcken soude bij soo verre
des noot waere, ende dat desen volgende
d'ierste faulte sonder opgesetten wille, emmers
ten regarde van justitie gecommitteert soo hoochelyck
nyet en soude behooren opgenomen te worden, des
oijck te min, vuijt dijen die straffe vanden selve
als die exemplaier soude moeten wesen des neen
nyet alleen en soude redonderen tot disreputatie
des vertoonders, maer oijck van vrouwe ende
kinderen vijf in getalle, hier beneffens alnoch
gevuecht dat nyemandt bij t'voors. feijt grootelycx
en is gescandaliseert geweest, als geschiedt binnens
huijs, dat in summa die van t'feijt geinformeert
es genoech satisfactie sal hebben vuytte apprehentie
ende langduerige detentie inden gevanckenisse
des voors. verthoonders als van meer dan ses weeken,
dwelck hem oijck mach geimputeert worden voor
eene correctie, als boven d'infamie, nijet geproffiteert
oft gewonnen hebbende, waermede hij sijn vrouwe
ende kinderen soude mogen onderhouden, sulcx dat
den voors. verthoonder als versien van sobere
middelen daer is gansch gecontinueert , midts
denwelcken soo heeft ons den voors. suppliant
seer oytmoedelijck gebeden dat ons gelieven wilde
t'gene voors. is te remitteren ende hem tot dijen eijnde
te verleenen onse opene brieven van abolitie in sulcke
cas dienende, soo eest dat wij de saecken voors. over
gemerckt, geneijcht wesende ter beden ende supplicatie
des voors. supplicats ende willende hem in desen
prefereren gratie ende genade voor rigeur van
rechte, hebben denselven inden gevalle als boven
quijt geschouwen ende vergeven, schelden quijte
ende vergeven vuyt sunderlinger gratien bij desen
onsen brieve allen tgene hij ter causen voors.
ende tgene daeraff dependeert tegens ons ende
justitie misdaen ende misbruijct mach
hebben, denselven stellende in sulcken staete als hy was
voor de toecoomste van tgene voors. is behoudelijck
dat de voors. suppliant schuldich ende gehouden sal
zijn te betaelen voor amende t'onsen behoeve de somme
van vijventwintich guldens eens, mitsgaders de
costen van justitien tot nochtoe geresen, ende daeren
boven te doen eenen wech berrevoets naer onser lieve
vrouwe van scherpenheuvel ende daeraff te
brengen behoirlijcke attestatie dat hij denselven
volbrocht ende gereffectueert heeft onbieden
daerom ende bevelen onsen procureur generael
van brabant, amptman deser onser stadt van
brussele ende voirts allen anderen onsen justicieren
officieren ons voors. landts van brabant, hueren
stedehouderen dijen dit eenichsints aengaen sal mogen
dat de voors. satisfactie ende beternisse gedaen,
de voors. costen van justitien getaxeert, gearbitreert
ende betaelt sijnde, daerenboven alsoo behooren
sal, sij den voors. suppliant van deser onser gratien
pardoen, abolitie, ende quijtscheldinge inder
manieren boven verhaelt peijselijck ende vredelijck
doen ende laten genijeten ende gebruijcken, sonder
hem daer inne te doen oft te laeten geschieden
in lijff oft in goeden eenich hinder, stoot oft
letsel ter contrarien, want ons alsoo gelieft
ende des t'oirconden hebben wij onsen zegel hier
aen doen hangen, gegeven in onser stadt van
brussele den negenthiensten january int jaer
ons heeren dusent ses hondert ende negenthich
opde plijcke stont gescreven, bijde hertogen
ende was ondergeteekent steenhuysen gesegelt mett eenen groenen segel
vuythangende in zijde snoederen